text: Poetisk politi 
  21 juni 2015 kl. 06.25
  Nattens begivenheder med en fangst af syv tyve fik vagtchefen til at skrive et stykke poesi på Twitter.
  Repræsentanterne fra ordenmagten kan åbenbart afsløre langt mere end tyve, røvere og andre banditter. I hvert fald afslørede vagtchefen ved Syd- og Sønderjyllands Politi her til morgen et for offentligheden hidtil skjult talent. Som poet.
  Nattens begivenheder, der i politiets hverdag vel kan betegnes som knap så alvorlige og heldigvis ublodige, fik den friske morgen-vagtchef til at forfatte følgende på Twitter:
  I tror det er løgn
  Til nu i dette døgn
  Har vi sigtet syv
  For at være tyv.
  - Det skal der jo også være plads til, siger vagtchefen i telefonen til TV SYD med noget, der lyder som et meget skævt smil.
  Mon vi snart får andre lignende tiltag. Fartbøder på rim for eksempel:
  Det var et kort møde 
  Du vil helst det glemme 
  Nu får du en af de slemme 
  En meget dyr bøde
  (Som man kan læse har vagtchefen en langt større mulighed for at bryde igennem som digter end undertegnede journalist).
  I tror at det er løgn. Til nu i dette døgn. Har vi sigtet syv. For at være tyv. Vagtchefen. #politidk
  
  
  